माध्यमिक कक्षाओं के पाठ्य पुस्तकों की विषय सूची व पाठों के अंकन में त्रुटि से अध्यापक व विद्यार्थी भ्रमित हैं। इससे सैकड़ों छात्र व अभिभावक परेशान हैं। संबंधित प्रकाशक द्वारा एक विषय की पुस्तक में अलग-अलग अंकन किए जाने से यह स्थिति उत्पन्न हुई है। माध्यमिक शिक्षा परिषद ने वर्तमान शिक्षा सत्र से माध्यमिक विद्यालयों में एनसीआरटी आधारित पाठ्य पुस्तकें लागू की है। इन पुस्तकों के प्रकाशन के लिए राज लक्ष्मी, चित्र, राजीव प्रकाशन आदि को अधिकृत किया है। कक्षा नौ से 12 तक के पाठ्यक्रमों से कई चैप्टर बदल दिया गया है, लेकिन पुस्तकों की विषय सूची व निर्धारित पेज पर अंकित पाठ में विसंगति है। यह विसंगति राजीव प्रकाशन की कक्षा नौ के अंग्रेजी की पुस्तक में देखी जा सकती है। इसकी विषय सूची में नया चैप्टर ‘काबुलीवाला’ है। जबकि गद्य पुस्तक के निर्धारित पेज पर इसकी जगह ‘मार्कोपोलो’ अंकित है।